Superisligaen har deltagelse af de klubber, der har fået tildelt ligalicens af Danmarks Ishockey Unions licensudvalg. Siden 1988 har antallet af hold i ligaen varieret fra otte til elleve hold.  Slutspil Grundspillets otte bedst placerede hold går videre til slutspillet, der afvikles som en cupturnering. De otte hold i kvartfinalerne parres i fire opgør, hvor de fire højst seedede hold selv vælger deres modstander blandt de fire lavest seedede hold, og opgørene afvikles bedst af syv kampe. Vinderne af kvartfinaleserierne går videre til semifinalerne, der ligeledes afvikles bedst af syv kampe, og hvor det højst seedede hold selv vælger sin modstander blandt de to lavest seedede tilbageværende hold. De to vindere af semifinalerne mødes i finalen, som også afvikles bedst af syv kampe, mens de to tabere spiller om bronzemedaljerne i et opgør over to kampe, hvor den samlede målscore afgør. I slutspilsserierne mødes holdene skiftevis på hjemme- og udebane. I opgør bedst af syv kampe spiller det højst seedede hold på hjemmebane i kamp 1, 3, 5 og 7, mens det lavest seedede hold har hjemmebane i de øvrige kampe i serien. I slutspilskampe, hvor der ikke er fundet en afgørelse efter ordinær spilletid, spilles der sudden death med fire markspillere og en målmand på hvert hold indtil først scorede mål i perioder à 20 minutter. Der er således i teorien ikke nogen øvre grænse for hvor lang en slutspilskamp kan blive.  Placeringer Holdene har gennem sæsonerne opnået følgende placeringer i ligaen. Placeringerne er angivet efter evt. slutspil. For hold, der er slået ud af slutspillet på samme stadium uden efterfølgende placeringskampe, f.eks. i kvartfinalerne, er deres placeringer afgjort ud fra placeringen i det foregående grundspil.